Man gee hom oor ná Comrades-tref-en-trap | Maroela Media
'n Man het hom aan die polisie oorgegee in verband met 'n voorval Sondagoggend toe 'n vrywilliger by die Comrades-marathon kritieke beserings opgedoen het nadat hy in 'n tref-en-trap-ongeluk raakgery is.
Johan Doubell (51), 'n produksiebestuurder vir 'n chemikalieë-maatskappy, word in die waakeenheid van die St. Anne's-hospitaal in Pietermaritzburg behandel nadat hy veelvuldige beserings in die ongeluk opgedoen het.
Lt.kol. Thulani Zwane, woordvoerder van die polisie, het aan Maroela Media bevestig 'n 51-jarige man het hom Dinsdagoggend by die Alexandra-polisiestasie oorgegee in verband met die voorval. Hy is op waarskuwing vrygelaat. "'n Saak van roekelose en nalatige bestuur en versuim om op 'n ongelukstoneel stil te hou is aanhangig gemaak. Die dossier sal nou na die direkteur vir openbare vervolging gestuur word om te besluit of iemand vervolg moet word," het Zwane gesê.
Maroela Media het vroeër berig Doubell was vroeg Sondagoggend besig om 'n waterpunt in Ashburton op te stel toe hy deur 'n ligblou bakkie getref is. Die bestuurder het onmiddellik, sonder om stil te hou, van die toneel gevlug. Doubell het kritieke beserings opgedoen, waaronder sy regteroogbank wat gekraak is, wangbeen wat gebreek is, gebreekte ribbes en een van sy longe wat platgeval het. Hy het 'n jaar gelede 'n knievervanging in sy regterbeen gehad en dié knie het in vyf stukke gebreek. Doubell se linkerbeen is ook gebreek.
Doubell is Woensdag geopereer om onder meer 'n pen in sy regterbobeen te sit. Madalein Doubell-Stoltz, Doubell se suster, het Woensdagaand in 'n Facebook-inskrywing gesê daar is in albei sy bene penne ingesit en dit gaan "baie beter" met hom. "Hy het hom sommer self afgehaal van die ventilator. Môre [Donderdag] gaan hy in sodat hulle aan sy gesig kan werk. Jul liefde en ondersteuning word baie waardeer," het sy geskryf.
Erika Kapp, Doubell se verloofde, het ook op Facebook mense bedank vir hul gebede en boodskappe van ondersteuning. "Ek en Johan waardeer dit opreg! Ons dien voorwaar 'n wonderlike God!"
Doubell se vriende het 'n geldinsameling van stapel gestuur om sy mediese onkoste te help dek. Hulle hoop om R100 000 in te samel om Doubell te help. Teen Donderdagoggend is net meer as R8 500 ingesamel. Vir meer inligting besoek die Back a Buddy-webwerf.
Askies, moet iemand besluit of die skuldige vervolg moet word nadat hy soos n lafaard wegry???? Op n waarskuwing vrygelaat? Ek verstaan nie hoe nie. Iemand is in die hospitaal met erge beserings en dit? Die is belaglik! Hoop vir volle en speodige herstel!
Hy moet vervolg word – hy is skuldig. Einde van saak !!!!!!!!!!!!!!!!!!!
Hy het ten minste die regte ding gedoen en homself oorhandig aan die polisie.
Daai bestuurder was defntief onder die invloed van alkol toe dit gebeur het , dis hoekom hy weggejaag het en nou dat hy nugter is gaan gee hy hom oor want hy weet dat hy nou lig daarvan gaan afkom as toe hy gedrink was. Sterkte Johan ons almal wens jou n spoedige herstel toe.